Ir-Regolament Tal-Kummissjoni(KE) Nru 1779/2002
ta' l-4 ta' Ottubru 2002
dwar in-nomenklatura ta' pajjiżi u territorji għall-istatistiċi tal-kummerċ barrani tal-Komunità u l-istatistiċi tal-kummerċ bejn l-Istati Membri
(Test b'relevanza għaz-ZEE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat ir-Regolament tal-Kunsill (KE) Nru 1172/95 tat-22 ta' Mejju 1995 konness mal-kummerċ ta' merkanzija mill-Komunità u l-Istati Membri tagħha ma' pajjiżi mhux membri [1], kif l-aħħar emendat bir-Regolament (KE) Nru 374/98 [2], u b'mod partikolari l-Artikolu 9 tiegħu,
billi:
(1) Skond l-Artikolu 9 tar-Regolament (KE) Nru 1172/95 l-introduzzjoni tan-nomenklatura tal-pajjiżi u territorji hija r-responsabbilta tal-Kummissjoni.
(2) Il-verżjoni tagħhom valida fl-1 ta' Jannar 2002 kienet miġjuba fl-Anness mar-Regolament tal-Kummissjoni (KE) Nru 2020/2001 [3].
(3) Il-kodiċi alfabetiku tal-pajjiżi u territorji huwa bbażat fuq l-istandard ta' l-alpha 2 ta' l-ISO fis-seħħ sakemm huwa kompatibbli mar-rekwiżiti tal-leġislazzjoni Komunitarja. Barra minn hekk, huwa preferibbli li jkun hemm perjodu ta' transizzjoni li jħalli lill-Istati Membri jadattaw ruħhom ma' l-emendi magħmula. Huwa essenzali għal għanijiet ta' simplifikazzjoni li dan il-perjodu ta' transizzjoni jtemm (jintemm) meta jidħlu fis-seħħ id-dispożizzjonijiet li jirrevedu r-regoli tad-Dokument ta' Amministrazzjoni Uniku.
(4) Il-miżuri li jipprovdi għalihom dan ir-Regolament huma skond l-opinjoni tal-Kumitat ta' l-Istatistika konnessa mal-Kummerċ ta' Merkanzija ma' Pajjiżi Mhux Membri,
ADOTTAT DAN IR-REGOLAMENT:
Artikolu 1
Il-verżjoni valida fl-1 ta' Jannar 2003 tan-nomenklatura ta' pajjiżi u territorji għall-istatistiċi tal-kummerċ barrani tal-Komunità u statistiċi tal-kummerċ bejn l-Istati Membri tinġieb fl-Annex magħha.
Artikolu 2
Dan ir-Regolament għandu jidħol fis-seħħ fl-1 ta' Jannar 2003.
Madankollu, l-Istati Membri jistgħu jużaw il-kodiċijiet numeriċi bi tliet numri murija wkoll fl-Anness ma' dan ir-Regolament sakemm id-dispożizzjonijiet li jirrevedu l-Annessi 37 u 38 tar-Regolament tal-Kummissjoni (KEE) Nru 2454/93 [4] jidħlu fis-seħħ.
Dan ir-Regolament għandu jorbot fl-intier u japplika direttament fl-Istati Membri kollha.
Magħmul fi Brussell, fl-4 ta' Ottubru 2002.